Zuma se seun vir haatspraak verklaEdward Zuma Foto: Marilyn Bernard, Daily News Die Menseregtekommissie (MRK) het Donderdag bevestig dat hy ŉ klagte van haatspraak teen president Jacob Zuma se seun, Edward, ontvang het. “Die kommissie het ŉ klagte ontvang oor beweerde uitlatings wat Zuma se seun gemaak het,” het Isaac Mangena, MRK-woordvoeder, gesê. “Ons is besig om die uitlatings te bevestig en ondersoek.” Edward word wyd gekritiseer omdat hy koning Goodwill Zwelithini se kontroversiële siening ondersteun dat buitelanders uit Suid-Afrika gedeporteer moet word. Hy het aan News24 gesê hy is bang dat Suid-Afrika op ŉ tikkende tydbom sit van buitelanders wat die land oorneem. “Ek sê dit omdat van die buitelanders vir private veiligheidsmaatskappye werk waar hulle as goedkoop arbeid aangestel word,” het hy gesê. “Die maatskappye wil nie aan Suid Afrika se arbeidswette voldoen nie.” Edward se kommentaar volg twee weke nadat Zwelithini sy sentimente oor buitelanders tydens ŉ byeenkoms in Pongola in KwaZulu-Natal gedeel het. Hy het glo gesê: “Ons moedig alle buitelanders aan om hul sakke te pak en te loop.” Zwelithini se kommentaar word ook deur die MRK ondersoek. Die ondersoek duur voort. Mangena het gesê die klaer glo dat Edward se kommentaar aan haatspraak grens. Die klaer is ook van mening dat sy uitlatings xenofobies is. News24